C 146/40
RO
Jurnalul Oficial al Uniunii Europene
27.4.2023
4.13.
Sectorul apelor uzate are un mare potențial de a deveni o fabrică de resurse.
În UE există deja instalații de epurare a apelor uzate care produc mai multă energie decât consumă, grație tehnologiilor de economisire a energiei și producției de energie din surse regenerabile, de exemplu prin digestia anaerobă a nămolurilor de epurare și prin utilizarea ulterioară a biogazelor produse (15).
O altă posibilitate este utilizarea dublă a structurii zonelor de epurare prin acoperirea cu instalații fotovoltaice, care ar trebui promovată. 4.14.
Zece milioane de persoane încă nu au acces la salubritate în UE.
Prin urmare, este binevenit faptul că propunerea le impune statelor membre să îmbunătățească accesul la salubritate, în special pentru grupurile vulnerabile și marginalizate, inclusiv prin asigurarea de toalete publice gratuite până în 2027.
Această cerință ar trebui însă consolidată, impunându-li-se statelor membre să asigure accesul la salubritate pentru toți încă din etapele timpurii ale planificării urbane și să aibă în vedere aspectul social și accesibilitatea din punctul de vedere al prețurilor a serviciilor de alimentare cu apă.
În acest sens, ar trebui să se țină seama de ciclul de viață îndelungat al instalațiilor de colectare și epurare a apelor uzate și de lipsa inerentă de flexibilitate în ceea ce privește adaptarea sau modernizarea acestora. 4.15.
Pentru a asigura accesibilitatea din punctul de vedere al prețurilor a serviciilor de alimentare cu apă, trebuie limitate cu strictețe derogările de la schemele privind răspunderea extinsă a producătorilor.
Ar fi de preferat să se elimine derogarea pentru produsele introduse pe piață în cantități mai mici de două tone pe an, dat fiind că unele substanțe au efecte puternice chiar și în cantități mici, și ar trebui cel puțin să se clarifice că cele două tone se referă la piața de la nivelul UE, și nu la nivelul național.
De asemenea, ar trebui să se garanteze că răspunderea extinsă a producătorilor se aplică și în cazul distribuitorilor cu amănuntul în mediul online. 4.16.
Costul epurării apelor uzate reprezintă un procent important din facturile la apă, însă mulți utilizatori de apă nu sunt conștienți de serviciul pe care îl oferă epurarea apelor uzate sau de măsura în care acest proces se desfășoară în mod adecvat în zona lor.
Noua dispoziție privind raportarea informațiilor către public este, așadar, binevenită, întrucât ar asigura diseminarea de informații actualizate privind procentul de ape uzate epurate (și neepurate) din zonă, precum și privind încărcătura poluanților deversați de instalațiile de epurare a apelor uzate urbane și de sistemele individuale, dar și prin revărsarea sistemelor de canalizare și prin scurgeri urbane.
Bruxelles, 22 februarie 2023.
Președinta Comitetului Economic și Social European Christa SCHWENG
(15)
A se vedea, de exemplu, Marselisborg WWTP – from wastewater plant to power plant [Marselisborg WWTP – de la o stație de epurare a apelor uzate urbane la o centrală electrică].